Ilmamuutus toob soojema õhumassi ja suure libeduseohu (03.12.2019 13:19)
Hiiumaa, Lõbembe 30. ‎november ‎2019‎. a., ‏‎15:27
Ilma ülevaade 4.12.19 – 10.12.2019
Tähelepanu, liiklejad! Kolmapäevane (4.12) ilmamuutus toob soojema õhumassi ja libeduseoht on suur!
Kolmapäeval (4.12) pöördub õhuvool läände ja üle Eesti suundub madalrõhulohk ühes soojema ja niiskema õhuga - lörtsi- ja vihmasadu liigub saartelt üle Mandri-Eesti, sisemaal tuleb algul ka lund, kuid hommikuks muutub sadu kõikjal vesiseks ning saab läänepoolsetes maakondades juba läbi. Ida pool väheneb saju võimalus pärastlõunaks. Edela- ja läänetuul tugevneb, puhanguid rannikul 15, vastu Läänemerd kuni 18 m/s. Õhutemperatuur on Lääne-Eestis 0..+5°C, ida pool 0..-4°C, hommikuks tõuseb ka seal 0°C lähedale, päeval on 3..7°C.
Neljapäeva (5.12) öö hakul liigub üle Eesti lauge kõrgrõhuhari ja selle järel suureneb Norra merelt läheneva väga aktiivse madalrõhkkonna surve. Algab edelatuule tõus, tuuleiilid tõusevad sisemaal 15, rannikul üle 20 m/s. Lisandub ka pilvi, aga vaid üksikutes kohtades sajab nõrka vihma. Õhutemperatuur on öösel 1..5, päeval 3..7°C.
Reedel (6.12) liigub aktiivne madalrõhkkond üle Skandinaavia põhjaosa ja selle servas on edelatuul öösel tormiste iilidega, päeval annab tuul veidi järele. Taevas kattub tihedate pilvedega ja aeg-ajalt sajab vihma. Õhutemperatuur on öösel 1..6, päeval 4..8°C.
Laupäeval (7.12) liigub uus aktiivne madalrõhkkond Norra merelt üle Skandinaavia Soome poole ja selle survel tõuseb edelatuul uuesti tugevaks ning seda eelkõige öösel ja hommikul. Aeg-sajab ikka vihma. Õhutemperatuur on ööpäeva vältel 3..8°C.
Pühapäeval (8.12) kaugeneb madalrõhkkond Valge mere poole ja selle serva mööda kandub üle Eesti lörtsi- ja vihmapilvi, tihedam on sadu öösel. Tuul pöördub edelast läände ja loodesse ning on tugev. Õhutemperatuur on ööpäeva vältel 0..+5°C.
Esmaspäeval (9.12) läheneb Põhjamerelt uus madalrõhkkond ja laieneb üle Läänemere ja toob sajuhooge lörtsi kui vihmana, sisemaal võib ka lund tulla. Tuul rahuneb ning pöördub läänekaarest lõunakaarde. Õhutemperatuur on ööpäeva vältel -2..+2°C, saarte rannikul võib kraad-paar kõrgem olla.
Teisipäeval (10.12) liigub madalrõhkkond üle Läänemere, kuid selle prognoositav liikumistrajektoor on väga erinev. Kui keeris Soome poole liigub, siis on meie ilm pehme ja õhutemperatuur on valdavalt üle 0°C ning sadu tuleb alla enamasti vihmana. Üle Leedu suunduva madalrõhkkonna korral jääme külmemasse õhumassi, temperatuurifoon on alla 0°C ning sajuhooge on lume ja lörtsina.